正月望夜聞影燈之盛齋中孤坐因寫所懷
作者：宋庠
朝代：宋

paragraphs: 漢家太一昏祠日，寶炬神燈徧京室。
仁壽先從殿裏開，纖阿正傍樓前出。
傳聞陌上樂康年，寶騎如龍人若仙。
驂驔始見斗城曲，爛熳還逢星漢邊。
妍歌巧笑競賡續，萬狀晶熒奪人目。
洛橋羅韈自生塵，楚國香纓不藏燭。
五侯四姓共豪華，況乃經過趙李家。
迷路非關武陵水，添妝祗爲壽陽花。
九門啟鑰光如晝，若箇游人不回首。
春宵病客獨無悰，挾冊焚香坐虛牖。
坐久更闌可奈何，著書自古窮愁多。
鐘磬笙竽盡鄰里，誰能載酒來相過。